Prví na svete mali vakcínu, teraz ich však covid valcuje. Problémom je málo zaočkovaných
Vláda priznáva, že s tým musí niečo urobiť.
Takmer tisícka mŕtvych a vyše 20-tisíc pozitívnych. Také sú aktuálne denné "koronačísla" v Rusku. Krajina momentálne patrí medzi najviac zasiahnuté štáty na svete. Húkajúce sanitky počuť v mestách každú chvíľu.
Experti tvrdia, že nákazu šíria najmä nezaočkovaní a bezpríznakoví pacienti. Ako ďalší rizikový faktor sa pridáva aj to, že v prvých dňoch od nakazenia sa človek necíti zle.
V Rusku je zaočkovaných len niečo viac ako 30 percent obyvateľov, čo je veľmi málo. Také nízke čísla mala napríklad Európska únia pred pol rokom, teraz ich má dvakrát viac.
Najviac zaočkovaných je tradične v mestách. Moskva tvrdí, že vakcínu má už 80 percent ľudí. Vakcinácia je však pomalá a väčšina ľudí ju stále odmieta.
Rusko však očkuje len Sputnikom, iné vakcíny v krajine neschválili. To podľa expertov môže byť s odstupom času problém, aj keď očkovanie je už od leta povinné pre zdravotníkov či firmy. Rusi podľa prieskumu totiž domácej vakcíne neveria. Niektorí preto cestujú za vakcínou do zahraničia.
Húfne navštevujú najmä Srbsko, Nemecko, ale aj Chorvátsko. O očkovacie zájazdy je veľký záujem, pretože po vakcinácii dostanú medzinárodný očkovací preukaz. Ich domáci totiž Brusel zatiaľ neuznáva. Moskva by to však chcela zmeniť a s Úniou neustále vyjednáva.
Viac v reportáži Jakuba Lacu.